LV Eiropas Savienības Oficiālais Vēstnesis C 378/7

Komisijas lēmuma kopsavilkums

(2016. gada 20. jūlijs),

kas adresēts Starptautiskajai mijmaiņas līgumu un atvasināto instrumentu asociācijai (The International Swaps and Derivatives Association, Inc.) attiecībā uz procedūru saskaņā ar Līguma par Eiropas Savienības darbību 101. pantu un EEZ līguma 53. pantu

(Lieta AT.39745 – CDS informācijas tirgus)

(izziņots ar dokumenta numuru C(2016) 4583)

(Autentisks ir tikai teksts angļu valodā)

(2016/C 378/05)

Komisija 2016. gada 20. jūlijā pieņēma lēmumu par procedūru saskaņā ar Līguma par Eiropas Savienības darbību 101. pantu un EEZ līguma 53. pantu. Atbilstoši Padomes Regulas (EK) Nr. 1/2003 (1) 30. panta noteikumiem Komisija ar šo publicē pušu nosaukumus un lēmuma galveno saturu, ņemot vērā uzņēmumu likumīgās intereses savu komercnoslēpumu aizsargāšanā.

1) Lieta attiecas uz nefondēto kredīta atvasināto instrumentu, jo īpaši kredītriska mijmaiņas darījumu (CDS), biržas tirdzniecības tirgu un lēmumiem, kurus Starptautiskā mijmaiņas līgumu un atvasināto instrumentu asociācija (“ISDA”) kā uzņēmumu apvienība ir pieņēmusi saistībā ar biržā tirgotu kredītriska mijmaiņas darījumu “galīgo cenu”.

1. SĀKOTNĒJĀS BAŽAS PAR KONKURENCI

2) Komisija 2013. gada 1. jūlija iebildumu paziņojumā (“iebildumu paziņojums”), kas adresēts ISDA, Markit (2) un 13 investīciju bankām (“dīleri”), provizoriski secināja, ka dīleru vienošanās/saskaņotā darbība, kā arī uzņēmumu apvienību Markit un ISDA pieņemtie īstenošanas lēmumi bija vienots un turpināts Līguma 101. panta un EEZ līguma 53. panta pārkāpums. Komisija provizoriski secināja, ka šīs rīcības mērķis un sekas, iespējams, bija izslēgt 2006.–2009. gadā biržas no biržā tirgoto nefondēto kredīta atvasināto instrumentu tirgus un tādējādi nepieļaut vai aizkavēt minētā jaunā tirgus izveidošanos. ISDA lēmumi, ar kuriem uzņēmumiem Eurex (3) un CMDX (4) tika atteiktas licences uz galīgo cenu un izslēgta iespēja piešķirt šādas licences uz jebkādiem nākotnes līgumiem vai biržā tirgotiem produktiem vai darījumiem, iebildumu paziņojumā tika atzīti par Līguma 101. panta un EEZ līguma 53. panta pārkāpumiem. Komisija 2015. gada decembrī izbeidza procedūru pret dīleriem, taču turpināja izmeklēšanu attiecībā uz ISDA un Markit.

3) Saskaņā ar iebildumu paziņojumu ierobežojumu mērķis un sekas, iespējams, bija būtiski ierobežot konkurenci, tādējādi kaitējot ieguldītājiem un netieši – viņu klientiem, kuriem joprojām bija apgrūtināta piekļuve ārpusbiržas (“OTC”) tirdzniecībai. Atvasināto instrumentu līgumi OTC tirgos tiek slēgti privāti un divpusēji, t. i., nepaziņojot publiski par atsevišķu darījumu cenu un vai apmēru. Līgumi tiek slēgti ar dīleru starpniecību, kuri gūst peļņu no pirkšanas un pārdošanas cenu starpības (“starpība starp pircēja cenas piedāvājumu un pārdevēja cenas piedāvājumu”). Regulāri tirgotie OTC atvasinātie instrumenti laika gaitā kļuva standartizēti, un ieguldītāji sāka interesēties par šādu atvasināto instrumentu tirdzniecību biržās. Tirdzniecība biržā palielina likviditāti, samazina tirdzniecības izmaksas, kam par iemeslu ir konkurences spiediens uz starpību starp pircēja cenas piedāvājumu un pārdevēja cenas piedāvājumu, un samazina riskus, jo tīrvērtes iestādes garantē līgumu izpildi gadījumā, ja pircējs vai pārdevējs nepilda saistības.

4) CDS ir finanšu līgumi, saskaņā ar kuriem pircējs maksā pārdevējam periodisku maksājumu, apmaiņā saņemot iespējamu maksājumu gadījumā, ja korporatīvais vai publiskā sektora debitors nepilda līgumā noteiktās parādsaistības. CDS līgumus parasti izmanto, lai nodrošinātos pret parāda instrumentu vērtības samazināšanās risku gadījumā, ja parāda emitents nepilda saistības vai samazinās kredītkvalitāte, un lai veiktu ieguldījumus, paužot viedokli par parāda emitenta kredītkvalitātes izmaiņām nākotnē. Ja CDS līguma termiņa laikā saistību nepildīšanas dēļ pārdevējam ir jāveic iespējamais maksājums, puses var izvēlēties vienu no šādiem diviem norēķina veidiem: fiziskais norēķins, proti, pircējs saņem visu nosacīto summu un fiziski piegādā vērtību zaudējušās obligācijas, vai norēķins skaidrā naudā, proti, aizsardzības pārdevējs samaksā starpību starp vērtību zaudējušā parāda visu nosacīto summu un parāda tirgus vērtību. Norēķins skaidrā naudā ir kļuvis aizvien svarīgāks, jo CDS tirgus eksponenciālās izaugsmes rezultātā fiziskais norēķins pārmērīga pieprasījuma dēļ būtu izkropļojis pildāmo saistību vērtību. Lai risinātu šo jautājumu, ISDA izstrādāja izsoli attiecībā uz norēķinu skaidrā naudā. Šīs izsoles rezultātā iegūtā galīgā cena nosaka vērtību zaudējušo obligāciju vērtību un de facto ir kļuvusi par nozares standartu.

5) Iebildumu paziņojumā tika provizoriski secināts, ka ISDA direktoru padome, kurā bija pārstāvēti dīleri, 2007. gadā atteica uzņēmumam Eurex licenci par galīgās cenas izmantošanu biržas tirdzniecībā, savukārt 2009. gadā – uzņēmumam CMDX. ISDA 2007. gadā arī pieņēma izmantojuma līgumu, kurā iekļauti vispārēji ierobežojumi galīgās cenas izmantošanai biržas tirdzniecībā ar atvasinātiem instrumentiem. Saskaņā ar iebildumu paziņojumu nepastāv reālas alternatīvas ISDA noteiktajai galīgai cenai, lai sekmīgi uzsāktu biržas tirdzniecību. Alternatīvas izsoles vai patvaļīgi fiksētas atgūšanas vērtības neatbilstu esošo CDS līgumu noteikumiem, un nozares standartam atbilstoša galīgā cena ierobežotu līdzdalību un izkropļotu cenas alternatīvās izsolēs.

2. LĒMUMS PAR SAISTĪBĀM

6) Lai kliedētu Komisijas sākotnējās bažas par konkurenci, ISDA2016. gada 19. aprīlī piedāvāja uzņemties saistības saskaņā ar Regulas (EK) Nr. 1/2003 9. panta 1. punktu.

7) Saskaņā ar Regulas (EK) Nr. 1/2003 27. panta 4. punktu Eiropas Savienības Oficiālajā Vēstnesī2016. gada 29. aprīlī tika publicēts paziņojums, kurā sniegts lietas un ierosināto saistību kopsavilkums un aicinājums ieinteresētajām trešām personām viena mēneša laikā no paziņojuma publicēšanas iesniegt apsvērumus par minētajām saistībām. Komisija 2016. gada 2. jūnijā informēja ISDA par apsvērumiem, kas pēc paziņojuma publicēšanas saņemti no ieinteresētajām trešām personām.

8) Ar 2016. gada 20. jūlija lēmumu, kas pieņemts saskaņā ar Regulas (EK) Nr. 1/2003 9. pantu, Komisija padarīja šīs saistības par saistošām ISDA. To galvenais saturs ir izklāstīts turpmāk. a. ISDA apņemas piešķirt licences par galīgās cenas izmantošanu biržas tirdzniecībā, pamatojoties uz taisnīgiem, samērīgiem un nediskriminējošiem (FRAND) noteikumiem. b. ISDA ieceļ uzraudzības pilnvarnieku, kas uzraudzīs ISDA rīcības atbilstību uzņemtajām saistībām. Pirms pilnvarnieka iecelšanas Komisijai ir tiesības apstiprināt vai noraidīt ierosināto kandidatūru. c. Ja neizdodas vienoties uz FRAND noteikumu pamata, licences prasītājam ir tiesības iesniegt strīdu izskatīšanai neatkarīgam šķīrējtiesnesim un, visbeidzot, tiesā. Ja ISDA, pamatojoties uz iemesliem, kas nav saistīti ar FRAND noteikumiem, nepiešķir licenci, tā iesniedz šo jautājumu uzraudzības pilnvarniekam un uzņemas pierādīšanas pienākumu. Ja ISDA plāno izbeigt licenci, pamatojoties uz iemesliem saistībā ar izsoles manipulāciju, tā pierāda pilnvarniekam, ka manipulācija ir saistīta ar specifiskām biržā tirgota kredītu atvasinātā instrumenta iezīmēm un ka nav pieejami mazāk traucējoši tiesiskās aizsardzības līdzekļi. Šādi pilnvarnieka lēmumi ir saistoši pusēm, taču neskar Komisijas veiktu novērtējumu. d. Lai izslēgtu CDS dīlerus no ISDA licencēšanas lēmumu pieņemšanas saistībā ar galīgo cenu, pilnvaras piešķirt šādas licences vairs nebūs ISDA direktoru padomei, bet gan tiks piešķirtas ISDA izpilddirektoram. e. ISDA apņemas uzdot tīmekļa vietnes www.creditfixings.com administratoram(-iem) atcelt ierobežojumus, kas aizliedz galīgās cenas izmantošanu biržas tirdzniecībā; minētajā tīmekļa vietnē pēc izsolēm tiek publicēti dati par galīgo cenu.

9) Saistības būs spēkā desmit gadus no saistību lēmuma paziņošanas ISDA.

10) Aizliegtu vienošanos un dominējoša stāvokļa padomdevēja komiteja 2016. gada jūnijā pieņēma labvēlīgu atzinumu par lēmuma pieņemšanu. Uzklausīšanas amatpersona pieņēma nobeiguma ziņojumu 2016. gada 7. jūlijā.

11) Ar lēmumu ir izbeigta procedūra attiecībā uz ISDA atteikumu piešķirt galīgās cenas licences.

(1) OV L 1, 4.1.2003., 1. lpp.

(2) Markit ir finanšu informācijas un pakalpojumu sniedzējs. Kopš apvienošanās pabeigšanas 2016. gada 13. jūlijā: IHS Markit.

(3) Eurex ir atvasināto instrumentu birža un Deutsche Börse meitasuzņēmums. 2007. gadā Eurex nesekmīgi ieviesa biržā tirgotu kredītu nākotnes līgumu produktu, kura pamatā ir iTraxx indekss.

(4) CMDX bija Čikāgas preču biržas un riska ieguldījumu fonda Citadel kopuzņēmums. Saskaņā ar iebildumu paziņojumu CMDX 2008. gadā mēģināja ieviest CDS tīrvērtes un biržas tirdzniecības platformu. 2009. gada jūlijā kopuzņēmums tika likvidēts.